KIRJALLINEN KYSYMYS E-0374/02

esittäjä(t): Armando Cossutta (GUE/NGL) neuvostolle

(14. helmikuuta 2002)

Aihe: Afganistanin sodassa kiinni otettujen olot Guantánamossa

Yhdysvaltojen armeijan Afganistanin sodassa kiinni ottamien ja nyt Guantánamossa pidettyjen henkilöiden pidätysoloja on yksimielisesti luonnehdittu raakalaismaisiksi.

Vaikka Guantánamon pidätetyt olisivat syyllistyneet joko suoraan tai välillisesti al-Qaidan terroritekoihin,

1. eikö neuvosto katso, että taisteltaessa barbaarista terrorismia vastaan on äärimmäisen tärkeää käyttää sivistyneitä keinoja sen sijaan, että vajottaisiin yhtä alhaiselle tasolle kuin ne, joita vastaan halutaan taistella?

2. entä pitääkö neuvosto tässä nimenomaisessa tapauksessa tuomittavana, että Yhdysvaltojen kaltainen sivistysvaltio käyttää ihmisoikeuksia halventavia menetelmiä Afganistanin sodan aikana kiinni otettuihin henkilöihin Guantánamossa loukaten kansalaisyhteiskunnan keskeisiä periaatteita kuten habeas corpusta ja puolustautumisoikeutta?

Yhteinen vastauskirjallisiin kysymyksiin E-0374/02, E-0391/02 ja E-0471/02

(22. heinäkuuta 2002)

Neuvosto kehottaa arvoisia parlamentin jäseniä tutustumaan kirjallisiin kysymyksiin E-0168/02, E-0236/02, E-0239/02 ja E-0263/02 annettuun vastaukseen.

Neuvosto vahvistaa, että jokaista pidätettyä on tärkeää kohdella inhimillisellä tavalla ja kansainvälisen oikeuden yleisiä vaatimuksia noudattaen. Neuvosto ei pysty varmistamaan yksinomaan tiedotusvälineiden raportoinnin perusteella, vastaavatko Guantánamon pidätysolosuhteet näitä vaatimuksia. Neuvostolla ei ole tarpeellista tietoa sen määrittämiseksi, tulisiko Guantánamon pidätettyjä kohdella sotavankeina. Neuvosto muistuttaa, että Geneven kolmannessa sopimuksessa sotavankien kohtelusta määrätään, että jos on epäilystä pidätetyn asemasta, hänen on saatava osakseen sopimuksen mukainen suojelu siihen asti, että toimivaltainen tuomioistuin on määrännyt hänen asemansa. Tällä välin pidätettyjä on kohdeltava inhimillisesti ja heidän on saatava asianmukaista lääkärinhoitoa, vaatetusta ja ravintoa. Pidättäjävallalla on kuitenkin oikeus ryhtyä tarvittaviin toimiin tilojen ja pidätettyjen turvallisuuden varmistamiseksi kansainvälisen oikeuden mukaisesti. Neuvosto panee tyytyväisenä merkille, että Punaisen ristin kansainväliselle komitealle on taattu esteetön pääsy pidätettyjen luokse ja että sille annetaan edellytykset tehtäviensä

hoitamiseen. Lisäksi neuvosto on tyytyväinen siihen, että USA:n viranomaiset ovat vakuuttaneet kohtelevansa kaikkia pidätettyjä inhimillisesti ja, siinä määrin kuin sotilaalliset näkökohdat huomioon ottaen on aiheellista, Geneven yleissopimuksen periaatteita noudattaen. Presidentti Bush antoi asiaa koskevan julkilausuman 31. tammikuuta 2002.

Genevessä pidetyn YK:n ihmisoikeustoimikunnan kokoukseen liittyvissä ihmisoikeuksia koskevissa päätelmissä, jotka hyväksyttiin 11. ja 12. maaliskuuta 2002 pidetyssä yleisten asioiden neuvostossa, neuvosto palautti mieliin, että Euroopan unioni pitää kaikkien valtioiden jatkuvana tehtävänä ihmisoikeuksien, perusvapauksien ja humanitaarisen oikeuden suojaamista ja edistämistä sekä näitä asioita koskevien kansainvälisten sitoumusten noudattamista. Vaikka neuvosto kannattaa terrorismista epäiltyjen saattamista oikeuden eteen ja katsoo edelleen terrorismin olevan uhka Euroopalle ja muulle maailmalle, se korostaa olevansa erityisesti viime syyskuun järkyttävien tapahtumien jälkeen syvästi vakuuttunut siitä, että terrorismin torjunnassa on kunnioitettava ihmisoikeuksia ja oikeusvaltion periaatetta.